**„МЛАДЕЖКИ ФОРУМ – 2019“**

**РОЛЯТА НА МЛАДИТЕ СПЕЦИАЛИСТИ ЗА ПОВИШАВАНЕ КАЧЕСТВОТО НА ТРАНСПОРТНИТЕ УСЛУГИ, ОСИГУРЯВАНЕ НА БЕЗОПАСНОСТТА НА ДВИЖЕНИЕТО И ПРЕВОЗИТЕ, И ОПАЗВАНЕ НА ОКОЛНАТА СРЕДА**

На 09.05.2019 г. за пореден, двадесети път НТС по транспорта организира, заедно с МТИТС и ФНТС и проведе своя „Младежки форум - 2019“ на тема „Ролята на младите специалисти за повишаване качеството на транспортните услуги, осигуряване безопасността на движението и превозите, и опазване на околната среда“под патронажа на министъра на транспорта информационните технологии и съобщенията Росен Желязков.

Форумът беше организиран от Научно-техническият съюз по транспорта, Федерацията на научно-техническите съюзи и Министерство на транспорта, информационните технологии и съобщенията, със съдействието на Клуб „УРГО“, ДП „РВД“, „Метрополитен“ ЕАД, ДП „НКЖИ“, Холдинг „БДЖ“ ЕАД, Авиокомпания „България Ер“ АД, ВТУ „Т. Каблешков“, ТУ – София, РУ „Ангел Кънчев“, УАСГ, УНСС, Професионални гимназии по транспорта.

В своето слово при откриването, г-н Ясен Ишев отбеляза, че това е юбилеен 20-и Младежки форум, и се провежда в Деня на Европа – 9-и май. Председателят на НТС по транспорта инж. Ишев подчерта, че бъдещето на България, бъдещето на транспортния сектор е в ръцете на младите хора, на младите научни работници.

Министър Росен Желязков каза: Транспортната политика в контекста на българското членство на ЕС е гръбнакът на бъдещите проактивни действия, които нашата страна ще извърши с помощта на европейските ни партньори, на европейските средства, така щото достойно да се впишем в контекста на най-доброто място за живеене в света – Европейския съюз.

Когато се търсят аналогии, винаги могат да се намерят такива в символите. Изкушавам се да кажа, че за една система, за ролята на младите хора в трите компонента – транспортна политика, безопасност на движението и околната среда – това са основните параметри и репери, които ще определят развитието на този сектор, а защо не и на цялата икономика, която се крепи на транспорта в европейски и световен мащаб през следващите десетилетия. Това е ролята и мястото, което българското правителство е отредило на значимостта на развитието на транспортния сектор, като елемент от европейската транспортна система, а също и ролята на политиките, които се правят на национален терен за развитието на отделните транспортни системи в тяхната системност. Тук много важно е отношението, което държавата, правителството, не само това, а и следващите правителства, имат към кадрите, към специалистите, към тези които в момента са изкушени и към тези, които в бъдеще трябва да бъдат мотивирани да мечтаят да се занимават с транспорт.

Транспортната система изживява в момента своята трансформация, която е част от трансформацията на индустрията изобщо. Това е част от въвеждането на автономните транспортни системи, като целта е по-безопасен транспорт, опазване на околната среда, по-добра стойност на превоза на товари и стоки, връщането към традиционните ценности на железопътния транспорт. Защо не и транспорт, който ще се основава само след броени години на автономни въздухоплавателни средства, на персонални дронове за придвижване. Т.е., това са неща, за които трябва да ги мислим и да ги имаме предвид тогава, когато целенасочено правим политики. Политики се правят не само с цели, а се правят с реално планиране на ресурсите. В момента сме в процес на планиране на следващия програмен период на Оперативната програма транспорт и транспортна инфраструктура при която средствата ще бъдат насочени отново основно в развитието на жп и пътната инфраструктура, а в някои компоненти основно на жп инфраструктурата и развитието на столичното метро – все дейности, които имат отношение и към безопасността и към опазването на околната среда.

Призовавам всички вас да имате активно участие, не само да се съгласявате с политиките, а да участвате активно и критично в тяхното определяне, в тяхното налагане и тяхното провеждане. Сигурен съм, че има както поддръжници, така и критици на политиката, но и поддръжката и критиката са градивни за бъдещото ни развитие.

На форума бяха представени 13 доклада от млади специалисти и експерти.